Principi, kas pašvaldībai jāņem vērā, konkretizējot jēdzienu ,,būtisks valsts un attiecīgās administratīvās teritorijas iedzīvotāju interešu aizskārums’’, pieņemot lēmumu par azartspēļu organizēšanas atļaujas atcelšanu 
Azartspēļu un izložu likuma 42.panta sestajā daļā ietvertais nenoteiktais tiesību jēdziens – „būtisks valsts un attiecīgās administratīvās teritorijas iedzīvotāju interešu aizskārums” – pašvaldībai katrā konkrētajā gadījumā jāpiepilda ar saturu, izvērtējot visus lietas apstākļus, taisnīgi līdzsvarojot iesaistīto pušu intereses un pamatojot veikto izvērtējumu. 
Atbilstoši pašvaldībai piešķirtajai kompetencei, piepildot ar saturu minēto nenoteikto tiesību jēdzienu, pašvaldības lēmuma pamatojumam jāatklāj, kā azartspēļu organizēšana konkrētā vietā rada attiecīgās administratīvās teritorijas iedzīvotāju interešu vai visas valsts iedzīvotāju interešu aizskārumu. No Azartspēļu un izložu likuma mērķa, kā arī tā mērķa, kura dēļ likumdevējs ir piešķīris attiecīgo kompetenci tieši pašvaldībai, iespējams atvasināt vairākus principus, kas jāņem vērā, veicot šo konkretizāciju un lemjot par azartspēļu organizēšanas atļaujas atcelšanu tad, ja azartspēļu organizēšana nav regulēta pašvaldības saistošajos noteikumos.
Pirmkārt, no Azartspēļu likuma 42.panta sestās daļas formulējuma izriet, ka pašvaldībai sabiedrības intereses jāvērtē, aplūkojot tieši konkrēto azartspēļu organizēšanas vietu – pieņemot individuālu lēmumu.
Otrkārt, ierobežojošā lēmuma apsvērumiem ir jābūt konkrētās vietas apstākļos pietiekami precīzi pamatotiem, nevis vispārīgiem, ar ko pašvaldība varētu liegt azartspēļu organizēšanu teju visā pilsētas teritorijā. 
Treškārt, likumdevējs nav noteicis pašvaldības pienākumu katrā gadījumā pierādīt, ka konkrētā azartspēļu vieta ir nevēlami ietekmējusi personu uztveri, apziņu vai rīcību attiecībā uz azartspēļu pakalpojumiem. Proti, pašvaldībai ir jāpamato sabiedrības interešu būtiska aizskāruma objektīva iespējamība, bet nav jāpierāda konkrēti interešu aizskāruma gadījumi. 

Apstākļu kopuma, kas bijis par pamatu azartspēļu organizēšanas atļaujas atcelšanai saistībā ar būtisku attiecīgās administratīvās teritorijas iedzīvotāju interešu aizskārumu, pārbaude tiesā 
Tā ir tieši pašvaldības kompetence vērtēt konkrētās vietas piemērotību azartspēļu organizēšanai. Tāpēc jautājumā par azartspēļu organizēšanas atļaujas atcelšanu apsvērumu izvirzīšana ir tieši pašas iestādes, nevis tiesas kompetencē. 
Tiesas uzdevums ir pārbaudīt, vai pārsūdzētajā lēmumā pamatoti un tiesiski konkretizēts Azartspēļu un izložu likuma 42.panta sestajā daļā ietvertais nenoteiktais tiesību jēdziens „būtisks attiecīgās administratīvās teritorijas iedzīvotāju interešu aizskārums”. Minētais prasa pārbaudīt, vai apstākļu kopums (to kumulatīvais efekts), uz kuru kā nozīmīgu attiecīgā aizskāruma esības pamatošanai atsaukusies pašvaldība, pamato šāda aizskāruma esību. 

rakstveida procesā izskatīja administratīvo lietu, kas ierosināta, pamatojoties uz SIA „ALFOR” pieteikumu par Ķekavas novada domes 2021.gada 22.septembra lēmumu Nr. 48 (protokols Nr. 12/2021) „Par izsniegtās atļaujas organizēt azartspēles [Adrese A], atcelšanu”, sakarā ar Ķekavas novada pašvaldības kasācijas sūdzību par Administratīvās apgabaltiesas 2024.gada 26.aprīļa spriedumu.

Aprakstošā daļa

[1] Pieteicējai – SIA „ALFOR” – 2004.gadā tika izsniegta atļauja organizēt azartspēles [Adrese A].
Ķekavas novada dome 2021.gada 22.septembrī pieņēma lēmumu Nr. 48 (protokols Nr. 12/2021) „Par izsniegtās atļaujas organizēt azartspēles [Adrese A], atcelšanu” (turpmāk – pārsūdzētais lēmums). Ar šo lēmumu, pamatojoties uz Azartspēļu un izložu likuma 42.panta sesto daļu, pieteicējas azartspēļu organizēšanas atļauja tika atcelta, jo pašvaldības dome atzina, ka azartspēļu organizēšana konkrētajā vietā rada būtisku iedzīvotāju interešu aizskārumu.
Pieteicēja šim lēmumam nepiekrita un vērsās tiesā.

[2] Administratīvā apgabaltiesa ar 2024.gada 26.aprīļa spriedumu pieteikumu apmierināja. Spriedums, tostarp ņemot vērā pievienošanos pirmās instances tiesas sprieduma motivācijai, pamatots ar turpmāk norādītajiem argumentiem. 
[2.1] Ar pārsūdzēto lēmumu nolemts atcelt pieteicējai iepriekš izsniegto atļauju. Lēmums citstarp pamatots ar Administratīvā procesa likuma 85.panta otrās daļas 4.punktu un Azartspēļu izložu likuma 42.panta sesto un astoto daļu. Tāpēc pārbaudāms, vai pārsūdzētajā lēmumā ir pamatoti secināts, ka kopš atļaujas izdošanas ir mainījušies faktiskie un tiesiskie apstākļi, un tas, vai azartspēļu organizēšana spēļu zālē rada būtisku administratīvās teritorijas iedzīvotāju interešu aizskārumu.
[2.2] Pārsūdzētajā lēmumā atzīts, ka pēc lēmuma par azartspēļu organizēšanas atļaujas izdošanu mainījušies tiesiskie apstākļi – ar 2006.gada 4.jūlija grozījumiem Azartspēļu un izložu likumā pašvaldības domei 42.panta sestajā daļā piešķirtas tiesības atcelt azartspēļu organizēšanas atļauju, konstatējot būtisku attiecīgās administratīvās teritorijas iedzīvotāju interešu aizskārumu, bet ar 2021.gada 17.aprīļa grozījumiem likumā nostiprinātas pašvaldības tiesības noteikt azartspēļu organizēšanas ierobežojumus saistošajos noteikumos.
Šāda pamatojuma norādīšana bez sasaistes ar individualizēto gadījumu ir vērtējama kā formāla. Regulējums, kas piešķir pašvaldībai tiesības noteikt attiecīgos ierobežojumus pašvaldības saistošajos noteikumos, nav piemērojams šajā lietā. Savukārt tiesības atcelt azartspēļu organizēšanas atļauju likumdevējs pašvaldībām Azartspēļu un izložu likumā piešķīra vairāk nekā 15 gadus pirms pārsūdzētā lēmuma pieņemšanas. Atsaucoties uz tik ilgu laiku iepriekš pieņemtiem likuma grozījumiem, domei būtu jāspēj sniegt pamatojumu, kādēļ rīcība saistībā ar pastāvošo būtisko iedzīvotāju interešu aizskārumu ir īstenota tikai tagad. Arī Senāts saistībā ar laika ziņā ievērojami attālinātu pilnvarojuma, kas izriet no 2006.gada 4.jūlija grozījumiem Azartspēļu un izložu likumā, izmantošanu, ir paudis šaubas par šādas rīcības pamatotību. Spēļu zālei nemainīgi atrodoties vienā vietā, domei ilgstoši pastāvoša būtiska iedzīvotāju interešu aizskāruma situācijā būtu jāspēj ļoti pārliecinoši identificēt un atklāt šī aizskāruma sekas. Tā kā pārsūdzētajā lēmumā šāds pamatojums nav ietverts, tad domes atsaukšanās uz tiesisko apstākļu maiņu ir vērtējama kā formāla, nevis tāda, kas balstīta patiesos nolūkos rūpēties par iedzīvotāju interesēm. 
[2.3] Pārsūdzētā lēmuma pamatojums, kāpēc spēļu zāles darbība konkrētajā vietā rada būtisku attiecīgās administratīvās teritorijas iedzīvotāju interešu aizskārumu, ir pārāk vispārīgs un nav balstīts konkrētās vietas apstākļu izvērtējumā. 
[2.3.1] Tuvējās apkārtnes iedzīvotāju vairākuma noraidoša attieksme pret spēļu zāli nav pietiekams pamats atcelt atļauju organizēt azartspēles. 
[2.3.2] Attiecībā uz izglītības un jauniešu pulcēšanās vietām spēļu zāles tuvumā jāņem vērā, ka Ministru kabineta 2021.gada 14.jūlija rīkojumā Nr. 509 „Par Azartspēļu un izložu politikas pamatnostādnēm 2021.–2027.gadam” (turpmāk – Pamatnostādnes) ir ietverts priekšlikums noteikt papildu ierobežojumus azartspēļu organizēšanai, ierobežojot azartspēļu organizēšanu 250 metru attālumā no izglītības iestādēm. Tādējādi 250 metru attālums no izglītības iestādēm ir noteikts kā tāds, kas spēj minimizēt azartspēļu organizēšanas vietas ietekmi uz sabiedrību un mazinātu ar azartspēlēm un izlozēm saistītos riskus. Dome norādījusi, ka Ķekavas Jauno ideju centrs, kas ir jauniešu pulcēšanās vieta, atrodas 200 metru attālumā. Tomēr konkrētā ēka atrodas vidēji 250 metru attālumā no spēļu zāles, tātad attālumā, kas atbilstoši Pamatnostādnēm mazina ar azartspēlēm un izlozēm saistītos riskus. Turklāt saistībā ar to, ka Pamatnostādnēs ir ietverts attiecīgs priekšlikums noteikt azartspēļu organizēšanas ierobežojumus 250 metru attālumā no izglītības iestādēm, jāņem vērā, ka likumdevējs nav izšķīries šo priekšlikumu ņemt vērā, nosakot attiecīgu ierobežojumu tiesību normās. Tāpēc dome nevar šo apstākli (atsaukšanos uz noteiktu attālumu pašu par sevi) izmantot kā pamatojumu attiecīgā administratīvā akta izdošanai.
Turklāt dome nepamatoti uzskata, ka attālumi starp izglītības iestādēm un spēļu zāli ir mērāmi taisnā līnijā. Azartspēļu pieejamības aspektā attālumu noteikšanas ziņā būtisks ir piekļuves jautājums, nevis kartogrāfiski nosakāms teorētisks attālums starp diviem punktiem. Pilsētvidē piekļuve kādai ēkai vai tās daļai ir atkarīga gan no izveidotās infrastruktūras, gan no pastāvošās apbūves. Šādi rēķinot, no Jauno ideju centra kā tuvākās izglītības iestādes līdz spēļu zālei ir jāmēro vairāk nekā 240 metru garš maršruts, no sākumskolas – 350 metri, no Mūzikas skolas – 500 metri, no vidusskolas – viens kilometrs. Tāpat spēļu zāle pilsētvides elementu dēļ nav redzamības laukā ne no vienas izglītības iestādes. Skolēniem un vecākiem, pārvietojoties starp visām šīm izglītības iestādēm, nav jāmēro ceļš gar spēļu zāli vai jānonāk tās tuvumā. Spēļu zāle pat teorētiski nevar būt redzama no kādas izglītības iestādes vai maršruta, pa kuru personas pārvietojas starp šīm izglītības iestādēm. Domei ir nevis formāli jāatsaucas uz kādu noteiktu attālumu starp spēļu zāli un izglītības iestādi, bet individualizēti jāpamato, kādēļ spēļu zāles un izglītības iestāžu savstarpējais izvietojums ir tāds, kas rada būtisku iedzīvotāju interešu aizskārumu. 
[2.3.3] Arī pieturvietas atrašanās tuvu spēļu zālei kā arguments neiztur kritiku, jo šīs pieturvietas tuvumā atrodas arī tirdzniecības centrs un veikali. Tāpēc maz ticams, ka personas, kura vēlētos patverties no lietus vai puteņa, dosies tieši uz spēļu zāli, kurā apsardzes darbinieks lūgs uzrādīt personu apliecinošu dokumentu, nevis, piemēram, uz tirdzniecības centru. Turklāt spēļu zālei blakus novietotā sabiedriskā transporta pieturvieta ir aprīkota ar nojumi, kuru izmantot, lai patvertos no sliktiem laikapstākļiem. 
[2.3.4] Kaut arī reliģiskās organizācijas un azartspēļu organizācijas vietas pēc savām funkcijām un vērtībām ir ļoti atšķirīgas un nav savienojamas, kritiku neiztur arguments par reliģiskās ēkas tuvumu spēļu zālei – 100 metri. Šī baznīca konkrētajā vietā atradās jau ilgi pirms 2004.gada 13.augusta, kad pieteicējai tika izdota attiecīgā atļauja. Turklāt lietā nav iesniegts neviens pierādījums, ka reliģiskā organizācija vai draudzes locekļi būtu izteikuši kādus iebildumus pret spēļu zāli. 
[2.4] Saistībā ar domes papildu paskaidrojumos norādīto argumentu par sākumskolas pārvietošanu uz ēku [Adrese B], un attiecīgās izglītības iestādes attālumu līdz spēļu zālei, norādāms, ka šie argumenti kā pamatojums pieteicējai labvēlīgā administratīvā akta atcelšanai ir nepamatoti divu apsvērumu dēļ. Pirmkārt, attālums starp šo skolu un spēļu zāli ir 280 metri. Otrkārt, pieteikuma priekšmets lietā ir pieteicējai nelabvēlīgā administratīvā akta atcelšana. Lēmums par šīs ēkas nodošanu sākumskolas vajadzībām ir pieņemts vairāk nekā gadu pēc pārsūdzētā lēmuma izdošanas. Tāpēc šis apstāklis un ar to saistītie apsvērumi pat teorētiski nevarēja tikt izmantoti kā pārsūdzētā lēmuma pamatojums.

[3] Dome par apgabaltiesas spriedumu iesniedza kasācijas sūdzību, kas pamatota ar turpmāk norādītajiem apsvērumiem. 
[3.1] Pašvaldības Azartspēļu un izložu likuma 42.panta sestās daļas kārtībā pieņemtais lēmums nav formāls. Atbilstoši Senāta spriedumā lietā Nr. SKA-227/2010 paustajām atziņām likumdevējs nav noteicis pašvaldības pienākumu pierādīt, ka konkrētā azartspēļu organizēšanas vieta ir nevēlami ietekmējusi personu uztveri, apziņu vai rīcību attiecībā uz azartspēļu pakalpojumiem. Tā kā šādu faktu esības un cēloņsakarības pierādīšana būtu pārlieku apgrūtinoša vai pat neiespējama, pašvaldībai ir jāpamato sabiedrības interešu būtiska aizskāruma objektīva iespējamība, bet nav jāpierāda konkrēti interešu aizskāruma apstākļi. Nav arī nozīmes, kad pašvaldība izmanto ar Azartspēļu un izložu likuma 42.pantu piešķirtās tiesības, jo likums šādu ierobežojošu nosacījumu neparedz.
Turklāt atbilstoši Senāta atziņām spriedumā lietā Nr. SKA-227/2010 uz sabiedrības interešu būtiska aizskāruma objektīvu iespējamību cita starpā var norādīt intensīva iedzīvotāju plūsma un satiksme, tuvākajā apkārtnē izvietotie dzīvojamie kvartāli, izglītības un kultūras iestādes, kas ļauj uzskatīt, ka gar azartspēļu organizēšanas vietu ikdienā pārvietojas liels daudzums pilngadīgu un nepilngadīgu personu, kas palielina iespēju azartspēļu zālē nokļūt personām, kurām tur nav nolūka doties. 
[3.2] Nav saprotams, kādēļ apgabaltiesas uzmanību piesaistīja tikai atsevišķas izglītības iestādes, kuras apgabaltiesas ieskatā atrodas pietiekami lielā attālumā no spēļu zāles. Vienlaikus apgabaltiesa bez ievērības atstājusi citu objektu atrašanos spēļu zāles tuvumā. Līdz ar to izskatāmajā gadījumā pierādījumu izvēle ir notikusi selektīvi, lai apstiprinātu apgabaltiesas priekšstatu par lietas faktiskajiem apstākļiem.
[3.3] Apgabaltiesas secinājumi par to, ka pašvaldība nevarēja izmantot atsauci uz ēkas [Adrese B], atrašanos spēļu zāles tiešā tuvumā, ir nepamatoti. Faktiski konkrētā ēka skolas vajadzībām kalpojusi jau vēsturiski. 

[4] Pieteicēja paskaidrojumos par kasācijas sūdzību norāda, ka tā ir nepamatota.  

Motīvu daļa

[5] Ievērojot kasācijas sūdzības un pārsūdzētā sprieduma argumentus, Senātam šajā lietā jāsniedz atbilde, vai apgabaltiesas atzītais, ka pārsūdzētā lēmuma pamatojums ir nepietiekams un pārlieku vispārīgs, ir balstīts pareizos secinājumos par to, kas (kādi principi) pašvaldības domei ir jāņem vērā, konkretizējot Azartspēļu un izložu likuma 42.panta sestajā daļā ietverto jēdzienu „būtisks valsts un attiecīgās administratīvās teritorijas iedzīvotāju interešu aizskārums”.

[6] Atbilstoši Azartspēļu un izložu likuma 42.panta sestajai daļai, ja azartspēļu organizēšana konkrētajā vietā rada būtisku valsts un attiecīgās administratīvās teritorijas iedzīvotāju interešu aizskārumu, pašvaldības dome ar motivētu lēmumu ir tiesīga atcelt izsniegto atļauju atvērt kazino, spēļu zāli, bingo zāli, totalizatoru vai derību likmju pieņemšanas vietu un organizēt attiecīgās azartspēles konkrētajās telpās.
Šajā normā nostiprinātās pašvaldības tiesības ir daļa no likumdevēja izveidotā mehānisma, kā pašvaldībai iespējams īstenot azartspēļu politiku savā administratīvajā teritorijā. Šīs tiesības aplūkojamas kontekstā ar Azartspēļu un izložu likuma 2.panta pirmajā daļā nostiprināto likuma mērķi – nodrošināt gan sabiedrības interešu, gan spēlētāju aizsardzību. Nevar noliegt, ka azartspēļu organizēšana kopumā ir brīvas konkurences apstākļos pastāvošs legāls komercdarbības veids. Vienlaikus likumdevējs, nosakot šajā likumā azartspēļu organizēšanai virkni ierobežojumu, ir vēlējies rast līdzsvaru starp azartspēļu organizēšanu kā komercdarbību un sabiedrības interesēm, tostarp nodrošināt personu tiesību aizsardzību, novēršot iespējamo azartspēļu atkarības rašanos, kā arī mazinot sabiedrības veselības un sociālos riskus (Senāta 2026.gada 26.maija sprieduma lietā Nr. SKA-48/2026, ECLI:LV:AT:2026:0526.A420250122.11.S, 8.punkts un tajā norādītā judikatūra). 
Šī mērķa sasniegšanai likumdevējs Azartspēļu un izložu likuma 41.panta otrās daļas normās jau ir noteicis vietas un teritorijas, kurās azartspēles organizēt nav atļauts. Tā piemēram, azartspēles nevar organizēt valsts iestādēs, baznīcās, ārstniecības un izglītības iestāžu ēkās, teritorijās, kurām noteiktā kārtībā piešķirts tirgus statuss. Attiecībā uz šiem gadījumiem likumdevējs pats jau ir izdarījis apsvērumus azartspēļu organizēšanas ierobežojuma attaisnojumam. Vienlaikus likumdevējs ir pilnvarojis pašvaldību ierobežot azartspēļu organizēšanu arī citos veidos – atbilstoši likuma 42.panta desmitajai daļai pašvaldības saistošajos noteikumos nosakot vietas un teritorijas, kurās azartspēles organizēt nav atļauts, un atbilstoši minētā panta trešajai un sestajai daļai individuāli lemjot par azartspēļu organizēšanas atļaujas izsniegšanu, atteikšanos to izsniegt vai tās atcelšanu (sal. Satversmes tiesas 2023.gada 20.aprīļa sprieduma lietā Nr. 2022-13-05 20.punkts, Senāta 2012.gada 25.jūnija sprieduma lietā Nr. SKA-185/2012, A42778909, 6.punkts). Tādējādi likumdevējs ir pieļāvis, ka attiecīgo pakalpojumu vietu skaits var tikt būtiski samazināts un izvietojums pārstrukturēts atbilstoši sabiedrības interesēm. Šādas kompetences piešķiršana tieši pašvaldībām balstās nepieciešamībā pārzināt un novērtēt attiecīgās administratīvās teritorijas un iespējamās azartspēļu rīkošanas vietas konkrētos apstākļus. Proti, tā kā vietējā pašvaldība objektīvi vislabāk pārzina attiecīgās administratīvās teritorijas apstākļus, tai ir iespējams novērtēt attiecīgās darbības riskus un lemt, kuros gadījumos šis komercdarbības veids ir atļaujams konkrētā vietā un kuros nav (sal. Senāta 2010.gada 14.oktobra sprieduma lietā Nr. SKA-404/2010, A42447407, 7.punkts un 2010.gada 17.jūnija sprieduma lietā Nr. SKA-227/2010, A42546107, 8.punkts). 

[7] Ievērojot minēto, atzīstams, ka Azartspēļu un izložu likuma 42.panta sestajā daļā ietvertais atklātais jeb nenoteiktais tiesību (juridiskais) jēdziens – „būtisks valsts un attiecīgās administratīvās teritorijas iedzīvotāju interešu aizskārums” – pašvaldības domei katrā konkrētajā gadījumā jāpiepilda ar saturu, izvērtējot visus lietas apstākļus, taisnīgi līdzsvarojot iesaistīto pušu intereses un pamatojot veikto izvērtējumu (sal. Senāta 2023.gada 31.oktobra sprieduma lietā Nr. SKA-121/2023, ECLI:LV:AT:2023:1031.A420220819.9.S, 14.punkts un tajā norādītā judikatūra). Atbilstoši pašvaldībai piešķirtajai kompetencei, piepildot ar saturu minēto nenoteikto tiesību jēdzienu, pašvaldības lēmuma pamatojumam jāatklāj, kā azartspēļu organizēšana konkrētā vietā rada attiecīgās administratīvās teritorijas iedzīvotāju interešu vai visas valsts iedzīvotāju interešu aizskārumu. No Azartspēļu un izložu likuma mērķa, kā arī tā mērķa, kura dēļ likumdevējs ir piešķīris attiecīgo kompetenci tieši pašvaldībai, iespējams atvasināt vairākus principus, kas jāņem vērā, veicot šo konkretizāciju un lemjot par azartspēļu organizēšanas atļaujas atcelšanu tad, ja azartspēļu organizēšana nav regulēta pašvaldības saistošajos noteikumos. Šie principi Senāta praksē skaidroti jau iepriekš.

[8] Pirmkārt, no Azartspēļu likuma 42.panta sestās daļas formulējuma izriet, ka pašvaldībai sabiedrības intereses jāvērtē, aplūkojot tieši konkrēto azartspēļu organizēšanas vietu. Pieņemot individuālo lēmumu, jāņem vērā likumdevēja iezīmētais leģitīmais mērķis ierobežojumu noteikšanai, kas tieši paredzēts Azartspēļu un izložu likuma 2.panta pirmajā daļā un netieši izriet no tiem ierobežojumiem, kas skaidri noteikti likumā (likuma 41.panta otrā daļa). Pašvaldības uzdevums ir likumdevēja iezīmētos virzienus precizēt atbilstoši vietējiem apstākļiem, lēmumu pieņemšanā arvien ievērojot samērīguma principu (Senāta 2010.gada 18.jūnija sprieduma lietā Nr. SKA-289/2010, A42545506, 9.punkts). No likuma mērķa neizriet likumdevēja griba azartspēļu pakalpojumus vispār izskaust. Tādēļ, vērtējot sabiedrības interešu aizskāruma esību un būtiskumu, pašvaldībai jāraugās, lai pakalpojuma sniegšanas ierobežojumi nesniegtos tiktāl, ka pakalpojumu sniegšanas iespēja attiecīgajā administratīvajā teritorijā tiek izslēgta, pamatojot šādu lēmumu ar vispārīgu vērtību spriedumu. Vispārīgus apsvērumus par azartspēļu negatīvo ietekmi un to negatīvo vērtējumu sabiedrībā ir izdarījis likumdevējs, pieņemot attiecīgu regulējumu (Senāta 2010.gada 17.jūnija sprieduma lietā Nr. SKA-227/2010, A42546107, 9. un 10.punkts).
Otrkārt, ierobežojošā lēmuma apsvērumiem ir jābūt konkrētās vietas apstākļos pietiekami precīzi pamatotiem, nevis vispārīgiem, ar ko pašvaldība varētu liegt azartspēļu organizēšanu teju visā pilsētas teritorijā (Senāta 2010.gada 18.jūnija sprieduma lietā Nr. SKA-289/2010, A42545506, 10.punkts). Tāpēc ierobežojošā lēmuma pamatojumam jāsniedz atbilde uz jautājumu, kāpēc konkrētā vieta, kas raksturīga pilsētas videi ar noteiktu ēku un apdzīvotības blīvumu, ir atšķirīga no citām līdzīgām vietām pilsētā, kas rada būtisku sabiedrības apdraudējumu (Senāta 2012.gada 25.jūnija sprieduma lietā Nr. SKA-185/2012, A42778909, 10.punkts). 
Treškārt, likumdevējs nav noteicis pašvaldības pienākumu katrā gadījumā pierādīt, ka konkrētā azartspēļu vieta ir nevēlami ietekmējusi personu uztveri, apziņu vai rīcību attiecībā uz azartspēļu pakalpojumiem. Šādu faktu esības un cēloņsakarības pierādīšana būtu pārlieku apgrūtinoša (pat neiespējama), kas novestu pie tiesību normas nepiemērojamības. Tādēļ, ievērojot normas mērķi, ir atzīstams, ka pašvaldībai ir jāpamato sabiedrības interešu būtiska aizskāruma objektīva iespējamība, bet nav jāpierāda konkrēti interešu aizskāruma gadījumi (Senāta 2010.gada 17.jūnija sprieduma lietā Nr. SKA-227/2010, A42546107, 11.punkts).

[9] Ar pārsūdzēto lēmumu atceltā atļauja azartspēļu organizēšanai pieteicējai izsniegta 2004.gadā. Apgabaltiesa spriedumā (tostarp arī daļā, kurā tā pievienojusies pirmās instances tiesas sprieduma motivācijai) paudusi uzskatu, ka no Administratīvā procesa likuma 85.panta otrās daļas 4.punkta un Azartspēļu un izložu likuma 42.panta sestās daļas izriet nepieciešamība pašvaldībai pamatot, kādēļ rīcība saistībā ar domes norādīto būtisko iedzīvotāju interešu aizskārumu ir īstenota tikai tagad, proti, vairāk nekā 15 gadus pēc tam, kad 2006.gada 4.jūlijā stājās spēkā grozījumi Azartspēļu un izložu likumā, ar kuriem pašvaldībai šā likuma 42.panta sestajā daļā piešķirta kompetence ierobežot azartspēļu organizēšanu. 
Senāts tam nepiekrīt. 
[10] Gan Administratīvā procesa likuma 85.panta otrās daļas 4.punkts, gan Azartspēļu un izložu likuma 42.panta sestā daļa reglamentē labvēlīga tiesiska administratīvā akta atcelšanu. 
Atbilstoši Administratīvā procesa likuma 85.panta otrās daļas 4.punktam adresātam labvēlīgu tiesisku administratīvo aktu var atcelt tad, ja mainījušies lietas faktiskie vai tiesiskie apstākļi, kuriem pastāvot administratīvā akta izdošanas brīdī iestāde varētu šādu administratīvo aktu neizdot, un administratīvā akta palikšana spēkā skar būtiskas sabiedrības intereses. Tātad minētajā normā nostiprināts viens no vispārīgajiem Administratīvā procesa likumā noteiktajiem pamatiem, kad iestādei ir tiesības lemt par labvēlīga administratīvā akta atcelšanu. Šīs normas piemērošana prasa gan konstatēt tādus apstākļus, kuriem pastāvot administratīvā akta izdošanas brīdī attiecīgs akts nebūtu izdots, gan būtiskas sabiedrības intereses, kuru dēļ administratīvais akts atceļams, nevis priekšroka dodama šī akta adresāta tiesiskajai paļāvībai un tiesībām uz administratīvo aktu. Savukārt Azartspēļu un izložu likuma 42.panta sestā daļa kā nosacījumu atļaujas atcelšanai paredz tikai „būtisku valsts un attiecīgās administratīvās teritorijas iedzīvotāju interešu aizskārumu”.
Dome pārsūdzētajā lēmumā atsaukusies uz Administratīvā procesa likuma 85.panta otrās daļas 4.punktu un Azartspēļu un izložu likuma 42.panta sesto daļu. Tomēr šādā gadījumā atsaukšanās uz Administratīvā procesa likuma 85.panta otrās daļas 4.punktu nav nepieciešama, jo Azartspēļu un izložu likuma 42.panta sestā daļa speciālā regulējuma ietvaros nostiprina patstāvīgu pamatu labvēlīga tiesiska administratīvā akta atcelšanai noteiktu apstākļu konstatēšanas gadījumā. Šādas tiesības iespējams patstāvīgi izmantot, kamēr vien attiecīgs administratīvais akts ir spēkā. Līdz ar to pārsūdzētā lēmuma tiesiskuma izvērtējumā nav izšķirošas nozīmes atsaucei uz Administratīvā procesa likuma 85.panta normu un attiecīgi nav arī nozīmes tam, kādus priekšnoteikumus labvēlīga administratīvā akta atcelšanai vispārīgi nosaka Administratīvā procesa likums. 

[11] Savukārt, lai piemērotu Azartspēļu un izložu likuma 42.panta sesto daļu, likumdevējs nav noteicis, ka pašvaldībai būtu jākonstatē, ka ir mainījušies kādi ar attiecīgās atļaujas piešķiršanu saistītie apstākļi. 
Pamats šādu kritēriju izvirzīšanai neizriet arī no Azartspēļu un izložu likumā nostiprinātās azartspēļu organizēšanas atļaujas izdošanas sistēmas. Apgabaltiesai var piekrist tiktāl, ka šobrīd Azartspēļu un izložu likuma normās nostiprinātā kārtība azartspēļu organizēšanas atļaujas izsniegšanai prasa pašvaldībai ar pienācīgu rūpību izvērtēt konkrētās vietas piemērotību azartspēļu organizēšanai jau pirms attiecīgās atļaujas izdošanas. Proti, atbilstoši Azartspēļu un izložu likuma 42.panta trešās daļas pirmajam teikumam, ja azartspēles paredzēts rīkot vietā, uz kuru nav attiecināmi šā likuma 41.panta otrajā daļā noteiktie ierobežojumi, par atļauju organizēt azartspēles katrā konkrētajā gadījumā lemj pašvaldības dome, izvērtējot to, vai azartspēļu organizēšana konkrētajā vietā nerada būtisku valsts un attiecīgās administratīvās teritorijas iedzīvotāju interešu aizskārumu. Tomēr jāņem vērā, ka gan pilsētvides izmantošanas paradumi, gan pašvaldības vīzija par konkrētās vietas nozīmi vai kādu vērtību aizsardzības nepieciešamību laika gaitā var mainīties. Var arī attīstīties pašvaldības skatījums uz kādas tās administratīvās teritorijas sociālo lomu. Tāpat nevar izslēgt, ka kāds azartspēļu organizēšanas vietas darbības ietekmes aspekts konkrētā teritorijā var atklāties vien tad, kad šāda vieta jau darbojas. Ja šādā gadījumā pašvaldība būtu ierobežota, reaģējot uz pilsētvides attīstības vai sociālajām tendencēm, lemt par Azartspēļu un izložu likuma 42.panta sestās daļas piemērošanu, tas būtu pretrunā mērķim, kāpēc likumdevējs šādas tiesības pašvaldībai vispār ir piešķīris. Savukārt, kā atzinis Senāts,  azartspēļu organizēšanas atļaujas adresāta tiesiskās paļāvības un to sabiedrības interešu, kuru dēļ tiek lemts par šī akta atcelšanu, līdzsvarošanai likumdevējs Azartspēļu un izložu likuma 42.panta septītajā daļā ir noteicis, ka atceltā atļauja zaudē spēku pēc pieciem gadiem, skaitot no attiecīgā lēmuma spēkā stāšanās dienas (sal. Senāta 2024.gada 10.decembra sprieduma lietā Nr. SKA-154/2024, ECLI:LV:AT:2024:1210.A420144521.10.S, 14.punkts, 2020.gada 20.novembra rīcības sēdes lēmuma lietā Nr. SKA-1319/2020, ECLI:LV:AT:2020:1120.A420323717.9.L, 6.punkts). 

[12] Tāpat Senāts nepiekrīt apgabaltiesas norādītajam, ka no Senāta 2021.gada 25.februāra sprieduma lietā Nr. SKA-510/2021 paustajām atziņām izrietētu, ka, pieņemot lēmumu par azartspēļu organizēšanas atļaujas atcelšanu ilgu laiku pēc tam, kad attiecīgā azartspēļu organizēšanas vieta ir darbojusies, šāda lēmuma pamatojumam attiecībā uz konstatētā aizskāruma sekām būtu jābūt citādam kā jebkurā situācijā, kurā, pamatojoties uz Azartspēļu un izložu likuma regulējumu, tiek lemts par atļaujas atcelšanu. 
Lietā, uz kurā taisīto Senāta spriedumu apgabaltiesa atsaukusies, strīds bija par atļaujas izsniegšanu totalizatora un derību likmju pieņemšanas vietas atvēršanai papildus konkrētajā vietā jau esošajam azartspēļu klāstam. Pašvaldības dome, atsaucoties uz to, ka azartspēļu organizēšana konkrētajā teritorijā rada būtiskas valsts un attiecīgās administratīvās teritorijas iedzīvotāju interešu aizskārumu, atļaujas izsniegšanu bija atteikusi. 
Atbildot uz kasācijas sūdzības argumentiem, Senāts piekrita apgabaltiesai, ka pašvaldība nav ticami pamatojusi, kāpēc tieši totalizatora un derību likmju pieņemšanas vietas atvēršana papildus konkrētajā vietā jau esošajam azartspēļu klāstam būtiski ietekmēs esošo situāciju un veicinās izglītojamo personu interesi tieši par totalizatoru vai derību dalību likmēm (Senāta 2021.gada 25.februāra sprieduma lietā Nr. SKA-510/2021, ECLI:LV:AT:2021:0225.A420200019.9.S, 11.punkts). 
Kontekstā ar minēto, Senāts sprieduma 12.punktā, uz kuru apgabaltiesa ir nepamatoti atsaukusies, norādīja: lemjot par atļaujas izsniegšanu azartspēļu organizēšanai, pašvaldības rīcībai jābūt konsekventai. Senāts skaidroja, ka Azartspēļu un izložu likuma 42.panta sestā daļa jau kopš 2006.gada 4.jūlija dod tiesības pašvaldībām atcelt izsniegtās atļaujas azartspēļu vietu darbībai, ja to organizēšana konkrētajā teritorijā rada būtiskas valsts un attiecīgās administratīvās teritorijas iedzīvotāju interešu aizskārumu. Līdz ar to, ja pašvaldība patiesi uzskata, ka azartspēļu organizēšana konkrētajā vietā rada būtisku iedzīvotāju interešu aizskārumu, nav objektīvi saprotams, kāpēc pašvaldība šīs tiesības nav izmantojusi. Savukārt šo apstākļu kontekstā Senāts uzsvēra: ja pašvaldība ir apzinājusi teritorijas, kurās atzīst azartspēļu nepieļaujamību sabiedrisko interešu vārdā, tad tai konsekventi ir jārīkojas, gan lemjot par jaunu atļauju izsniegšanu, gan attiecībā uz jau izsniegtajām atļaujām. Pretējā gadījumā var rasties šaubas, vai ierobežojums ir balstīts patiesos nolūkos rūpēties par iedzīvotāju interesēm, kā arī par vienlīdzīgas attieksmes principa ievērošanu (minētā sprieduma 12.punkts).
Tādējādi spriedumā lietā Nr. SKA-510/2021 Senāts argumentus par šaubām, vai ar minētajā lietā pārsūdzēto lēmumu noteiktais azartspēļu organizēšanas ierobežojums ir balstīts patiesās rūpēs par iedzīvotāju interesēm, pauda kontekstā ar situāciju, kurā pašvaldība liedza azartspēļu klāsta paplašināšanu, atsaucoties uz konkrētās vietas apstākļiem, vienlaikus neiebilstot pret jau uzsākto azartspēļu organizēšanu šajā pašā vietā. No šīm atziņām neizriet Senāta skatījums par konceptuāliem ierobežojumiem (vai īpašām prasībām attiecīga lēmuma pamatojumam) pašvaldībai lemt par azartspēļu organizēšanas atļaujas atcelšanu ilgu laiku pēc šīs atļaujas izdošanas.  

[13] Lai arī apgabaltiesa kļūdaini saskatīja trūkumus tajā, ka pašvaldība nav pamatojusi, kāpēc būtisks iedzīvotāju interešu aizskārums ir konstatējams tikai pārsūdzētā lēmuma pieņemšanas laikā, tiesa tālāk pamatoti vērtēja, vai pārsūdzētajā lēmumā ir motivēts, kā azartspēļu organizēšanas vietas darbība konkrētajā vietā rada būtisku attiecīgās administratīvās teritorijas iedzīvotāju interešu aizskārumu. 
Šajā sakarā spriedumā konstatēts, ka pārsūdzētajā lēmumā, raksturojot azartspēļu organizēšanas vietu un ar to saistīto iedzīvotāju interešu aizskārumu, norādīts, ka spēļu zāles tuvumā (200 līdz 650 metru attālumā) atrodas vairākas pārsūdzētajā lēmumā norādītās izglītības iestādes un jauniešu pulcēšanas vieta, 100 metru attālumā no spēļu zāles atrodas baznīca, kā arī spēļu zāle atrodas vienā no noslogotākajām sabiedriskā transporta pieturvietām. Tiesa spriedumā atsevišķi pievērsusies katram no šiem teritoriju raksturojošajiem elementiem, atzinusi, ka katrs no tiem pats par sevi nevar būt pamats atļaujas atcelšanai, un līdz ar to secinājusi, ka pārsūdzētā lēmuma pamatojums ir pārāk vispārīgs.
[13.1] Attiecībā uz pašvaldības lēmuma argumentu par izglītības iestāžu un jauniešu pulcēšanās vietas atrašanos spēļu zāles tuvumā apgabaltiesa pievērsusies tam, kā tiek mērīts attālums no spēļu zāles līdz attiecīgajiem objektiem, norādot, ka attālums jāmēra, vērtējot pārvietošanās ceļu, nevis taisnā līnijā. Attiecīgi apgabaltiesa secinājusi, ka, šādi mērot attālumu, tuvākā vieta spēļu zālei ir Ķekavas Jauno ideju centrs, kas atrodas vidēji 250 metru attālumā no spēļu zāles. Šo attālumu atbilstoši Pamatnostādnēs noteiktajiem attālumiem priekšlikumā par azartspēļu regulējuma papildināšanu apgabaltiesa atzina kā tādu, kas spēj mazināt azartspēļu organizēšanas vietas ietekmi uz sabiedrību. Attiecīgi par pārējām pārsūdzētajā lēmumā norādītajām izglītības iestādēm apgabaltiesa secināja, ka tās atrodas tālāk no spēļu zāles. Saistībā ar minēto apgabaltiesa arī skaidroja, ka spēļu zāle nav nevienas šīs iestādes redzamības laukā, uz nevienu izglītības iestādi nav jāmēro ceļš gar spēļu zāli, kā arī spēļu zāle nav redzama no nevienas izglītības iestādes. 
[13.2] Attiecībā uz baznīcas izvietojumu 100 metru attālumā no spēļu zāles, apgabaltiesa norādīja, ka baznīca konkrētajā vietā atradās jau ilgi pirms 2004.gada 13.augusta, kad pieteicējai izdota azartspēļu organizēšanas atļauja. Turklāt lietā neesot iesniegts neviens pierādījums, ka reliģiskā organizācija vai draudzes locekļi būtu izteikuši kādus iebildumus pret spēļu zāli, un pašvaldībā rakstveidā nav saņemta neviena sūdzība. 
[13.3] Savukārt attiecībā uz apstākli, ka faktiski spēļu zāle atrodas sabiedriskā transporta pieturvietā, apgabaltiesa norādīja, ka šīs pieturvietas tuvumā atrodas arī citas vietas, kurās cilvēki varētu patverties no sliktiem laikapstākļiem.

[14] Senāts atzīst, ka šāds apgabaltiesas izvērtējums neatbilst Senāta judikatūras atziņām par Azartspēļu un izložu likuma 42.panta sestās daļas piemērošanu. 
Senāta judikatūrā skaidrots, ka pašvaldībai, piepildot ar saturu nenoteikto juridisko jēdzienu „būtisks valsts un attiecīgās administratīvās teritorijas iedzīvotāju interešu aizskārums”, visi konkrēto vietu raksturojošie apstākļi jāvērtē kompleksi (Senāta 2019.gada 9.aprīļa sprieduma lietā Nr. SKA-407/2019, ECLI:LV:AT:2019:0409.A420154016.4.S, 8.punkts, 2019.gada 10.decembra sprieduma lietā Nr. SKA-309/2019, ECLI:LV:AT:2019:1210.A420216416.3.S, 9.punkts). Vērtējot katru teritoriju raksturojošo apstākli vai elementu atsevišķi, ir iespējams, ka tam pašam par sevi nav būtiskas ietekmes. Tomēr pilsētvidi neraksturo tikai atsevišķi tās elementi, bet to kopums. Minētais jo īpaši ir būtiski, atklājot, kāda ir konkrētās vietas nozīme konkrētajā administratīvajā teritorijā un kādi ir šīs teritorijas izmantošanas paradumi. 
Apgabaltiesa spriedumā atsevišķi analizējusi katru no pašvaldības norādītajiem konkrēto vietu raksturojošajiem elementiem un skaidrojusi, kāpēc katrs no tiem nevar pamatot būtiska iedzīvotāju interešu aizskāruma esību. Tomēr minētajā vērtējumā bez apgabaltiesas ievērības palicis tas, kādu kopainu par konkrētās vietas piemērotību azartspēļu organizēšanai atklāj pašvaldības pamatojums. Senāta praksē atrodami vairāki piemēri situācijām, kurās konkrēto teritoriju raksturojošie apstākļi varētu liecināt par būtiska attiecīgās administratīvās teritorijas iedzīvotāju interešu aizskāruma esību. Piemēram, Senāts atzinis, ka par būtisku iedzīvotāju interešu aizskārumu liecina tāds apstākļu kopums, kas norāda, ka palielinās risks, ka var pieaugt tādu azartspēļu zālē nokļuvušo personu skaits, kurām tur nemaz nav bijis nolūka doties (piemēram, Senāta 2010.gada 17.jūnija sprieduma lietā Nr. SKA-227/2010, A42546107, 10.punkts, 2010.gada 14.oktobra sprieduma lietā Nr. SKA-404/2010, A42447407, 9.punkts). 
Šādā gaismā apgabaltiesa pārsūdzētā lēmuma argumentus nav vērtējusi. 

[15] Turklāt tiesas kritika par pašvaldības norādītajiem konkrēto teritoriju raksturojošajiem elementiem neatbilst Senāta atziņām par šādu elementu lomu būtiska iedzīvotāju interešu aizskāruma pamatošanā.
Apgabaltiesa kritiku pašvaldības argumentiem par izglītības un jauniešu pulcēšanās vietu tuvumu spēļu zālei kopumā pamatojusi ar uzskatu, ka šīs vietas atrodas vairāk nekā 250 metru attālumā no spēļu zāles, savukārt šāds attālums atbilstoši Pamatnostādnēm esot uzskatāms par tādu, kas samazina spēļu zāles nelabvēlīgo ietekmi. Tomēr šādi secinājumi (tostarp tajos Pamatnostādnēm piešķirtā loma) neatbilst individuālā lēmuma, ar kuru tiek noteikts azartspēļu organizēšanas ierobežojums, mērķim. 
Pamatnostādnes ir politikas plānošanas dokuments, kura mērķis ir izvērtēt tā pieņemšanas laikā esošo situāciju azartspēļu un izložu jomā un attiecīgi izklāstīt konstatētās problēmas un to iespējamos risinājumus. Viens no šādiem risinājumiem Pamatnostādnēs ir piedāvājums paplašināt to vietu uzskaitījumu, kurās azartspēles organizēt ir aizliegts, kā vienu no šādām vietām nosakot zonu 250 metru attālumu (perimetrā) no ieejas ēkā vai būvē, kurā izvietotas pirmsskolas izglītības iestādes, pamata un vidējās izglītības iestādes (4.sadaļas „Rīcības virzieni un uzdevumi” 3.rīcības virziens). Attiecīgi skaidrota šāda ierobežojuma nepieciešamība. Tomēr šādā aspektā jautājums par azartspēļu organizēšanas ierobežojuma noteikšanu 250 metru attālumā no izglītības iestādēm ir aplūkots kontekstā ar konkrētu attālumu kā patstāvīgu un universālu kritēriju azartspēļu organizēšanas ierobežojumam. Noteikts attālums no kāda objekta kā universāls ierobežojuma kritērijs vispārīgi var būt viens no instrumentiem, kā iespējams regulēt azartspēļu organizēšanu. Tomēr vērtējums par to, kāds attālums ir piemērots šāda ierobežojuma noteikšanai (proti, kādā attālumā jau iepriekš ir prezumējama azartspēļu vietas nelabvēlīgā ietekme), ir atšķirīgs no vērtējuma, kas izdarāms, pārbaudot, kā konkrētā vietā un situācijā noteiktā attālumā izvietoti objekti mijiedarbojas. Pēdējais prasa pievērsties ne tik daudz attālumam pašam par sevi, kā izvērtējumam par to, ko šis objektu izvietojums liecina par konkrētu teritoriju.
Pārsūdzētajā lēmumā attālumi no izglītības iestādēm un jauniešu pulcēšanās vietas sniegti, ilustrējot spēļu zāles apkārtnes teritoriju. Apgabaltiesai, detalizēti pievēršoties tam, vai attālums starp šiem objektiem mērāms taisnā līnijā vai vērtējot pārvietošanās ceļu, bez izvērtējuma palicis jautājums, vai pašvaldības norādītie argumenti par izglītības iestāžu tuvumu norāda uz risku, ka varētu tikt provocēta tieši nepilngadīgo personu interese par azartspēlēm vai radītas pretrunas starp azartspēļu un izglītības iestāžu piedāvātajām vērtībām. Apgabaltiesa citstarp ir minējusi, ka spēļu zāle nav redzama no nevienas izglītības iestādes, kā arī to, ka skolēniem un vecākiem, mērojot ceļu uz izglītības iestādēm, nav jāpārvietojas gar spēļu zāli. Tomēr tie ir tiesas pieņēmumi. Apgabaltiesai nav un nevar būt zināms, kādu ceļu un no kurienes bērni, jaunieši un viņu vecāki mēro uz izglītības iestādēm. Turklāt šis arguments izteikts atrauti no pārējiem konkrēto teritoriju raksturojošajiem apstākļiem, konkrēti – pārsūdzētā lēmuma argumenta, ka faktiski spēļu zāle atrodas vienā no Ķekavas noslogotākajām sabiedriskā transporta pieturvietām. 
Attiecībā uz minēto apgabaltiesa vienīgi norādījusi, ka šis arguments neiztur kritiku, jo pieturvietas tuvumā atrodas arī tirdzniecības centrs un veikali, kurus apmeklēt, patveroties no nelabvēlīgiem laikapstākļiem. Tomēr šādu kritiku saistībā ar pilsētvidē izvietotiem objektiem būtībā būtu iespējams izteikt gandrīz vienmēr, proti, pilsētvidē ļoti bieži iespējams atzīt, ka iedzīvotājiem spēļu zāles vietā ir alternatīvas vietas, ko apmeklēt. Taču tas neizslēdz iespēju, ka azartspēļu organizēšana konkrētajā vietā var veicināt to, ka spēļu zāles novietojuma dēļ to varētu apmeklēt personas, kurām šāds nolūks sākotnēji nav bijis. Turklāt šajā gadījumā pašvaldības arguments ir nevis tāds, ka sabiedriskā transporta vieta atrodas netālu no spēļu zāles, bet gan tāds, ka spēļu zāle faktiski atrodas tieši pie sabiedriskā transporta pieturvietas. Tāpēc tas, ka apkārtnē atrodas arī citi objekti, kurus sabiedriskā transporta pakalpojumu saņēmējiem iespējams apmeklēt, nemazina konkrētās spēļu zāles izvietojuma ietekmi. Turklāt Senāts jau iepriekš – 2010.gada 22.jūnija spriedumā lietā Nr. SKA-318/2010 – ir atzinis, ka sabiedriskā transporta pieturvietas izvietojums var būt viens no apstākļiem, kas kopsakarā ar citiem pamato, kāpēc spēļu zāles darbība konkrētajā vietā varētu radīt attiecīgās administratīvās teritorijas būtisku iedzīvotāju interešu aizskārumu (Senāta 2010.gada 22.jūnija sprieduma lietā Nr. SKA-318/2010, A42452207, 14.punkts). 
Kā vēl viens apstāklis, kas pamato šāda aizskāruma esību, minētajā spriedumā lietā Nr. SKA-318/2010 norādīts arī tas, ka spēļu zālei blakus atrodas baznīca. Tā tas ir arī šajā gadījumā, proti, pārsūdzētajā lēmumā norādīts, ka 100 metru attālumā no spēļu zāles atrodas baznīca. Saistībā ar šo apstākli apgabaltiesa koncentrējusies uz to, ka nav konstatējams, ka reliģiskā organizācija vai draudzes locekļi būtu izteikuši kādus iebildumus pret spēļu zāli. Tomēr, kā jau Senāts skaidroja šī sprieduma 8.punktā, lai atzītu, ka pastāv būtisks attiecīgās administratīvās teritorijas iedzīvotāju interešu aizskārums, nav nepieciešams pierādīt, ka šāds aizskārums ir radies. Turklāt to, ka azartspēļu un baznīcas piedāvātās vērtības nav saderīgas, Senāts Azartspēļu un izložu likuma 42.panta sestās daļas piemērošanas kontekstā ir uzsvēris arī citās lietās (Senāta 2019.gada 30.janvāra sprieduma lietā Nr. SKA-51/2019, ECLI:LV:AT:2019:0130.A420224514.2.S, 10.punkts un tajā norādītā judikatūra).  

[16] Rezumējot minēto, apgabaltiesas secinājumi par trūkumiem pārsūdzētā lēmuma pamatojumā neatbilst Senāta paustajām atziņām par Azartspēļu un izložu likuma 42.panta sestās daļas piemērošanu.
Līdz ar to pārsūdzētais apgabaltiesas spriedums atceļams un lieta nododama jaunai izskatīšanai apelācijas instances tiesai. 

[17] Dome kasācijas sūdzībā norāda arī uz virkni citu apstākļu, kurus apgabaltiesa nepamatoti neesot ņēmusi vērā saistībā ar konkrēto teritoriju. Dome norāda, ka apgabaltiesa nepamatoti bez ievērības atstājusi, piemēram, ka 30 metru attālumā no spēļu zāles atrodas tirdzniecības vieta (veikalu komplekss), 66 metru attālumā pakalpojumu sniegšanas vieta, bet 69 metru attālumā – Ķekavas novadpētniecības muzejs. 
Dome uz to, kādi vēl objekti papildus tiem, kas minēti pārsūdzētajā lēmumā, norādījusi apelācijas sūdzībā, uzsverot, ka pirmās instances tiesa pārkāpusi objektīvās izmeklēšanas principu un šo objektu izvērtējumu nav ņēmusi vērā. Apgabaltiesa minētos argumentus spriedumā nav vērtējusi, lai arī tie ir vieni no centrālajiem apelācijas sūdzības iebildumiem. 
Vienlaikus Senāts atgādina, ka tā ir tieši pašvaldības kompetence vērtēt konkrētās vietas piemērotību azartspēļu organizēšanai. Tāpēc jautājumā par azartspēļu organizēšanas atļaujas atcelšanu apsvērumu izvirzīšana ir tieši pašas iestādes, nevis tiesas kompetencē. Tiesai pašai nav jāvāc un jāskaidro papildu pierādījumi vai apstākļi, lai varētu pamatot komersanta tiesību ierobežojumu (Senāta 2022.gada 3.maija rīcības sēdes lēmuma lietā Nr. SKA-381/2022, ECLI:LV:AT:2022:0503.A420128120.8.L, 6.punkts). Tiesas uzdevums ir pārbaudīt, vai pārsūdzētajā lēmumā pamatoti un tiesiski konkretizēts Azartspēļu un izložu likuma 42.panta sestajā daļā ietvertais nenoteiktais tiesību jēdziens „būtisks attiecīgās administratīvās teritorijas iedzīvotāju interešu aizskārums”. Minētais prasa pārbaudīt, vai apstākļu kopums, uz kuru kā nozīmīgu attiecīgā aizskāruma esības pamatošanai atsaukusies pašvaldība, pamato šāda aizskāruma esību. Attiecīgi vērtējumā par Azartspēļu un izložu likuma 42.panta sestās daļas kārtībā pieņemtā lēmuma tiesiskumu izšķiroša nozīme ir tiem apstākļiem, kurus kā nozīmīgus attiecīgā lēmuma pieņemšanai saskatījusi pati iestāde, nevis tam, vai objektīvi konkrēto teritoriju raksturo vēl kādi citi apstākļi, ar kuriem varētu pamatot šāda aizskāruma esību. 

[18] Minētais attiecas arī uz kasācijas sūdzības argumentiem, ka apgabaltiesa pārsūdzētā lēmuma tiesiskuma izvērtējumā nepamatoti neesot ņēmusi vērā tiesvedības laikā paustos argumentus par spēļu zāles atrašanos tuvumā ēkai [Adrese B], par kuru pašvaldība ir lēmusi, ka tā nododama sākumskolas vajadzībām. Apgabaltiesa citstarp secinājusi, ka pārsūdzētais lēmums ir izdots 2021.gada 22.septembrī, savukārt lēmums par ēkas [Adrese B], nodošanu sākumskolas vajadzībām ir pieņemts 2022.gada 21.decembrī. Attiecīgi tiesa secinājusi, ka šis lēmums ir pieņemts vairāk nekā gadu pēc pārsūdzētā lēmuma izdošanas, tāpēc šis apstāklis un ar to saistītie apsvērumi pat teorētiski nevarēja tikt izmantoti kā pārsūdzētā lēmuma pamatojums. 
Dome kasācijas sūdzībā argumentē, ka minētais kā pamats azartspēļu organizēšanas ierobežošanai faktiski pastāvēja jau pārsūdzētā lēmuma pieņemšanā, jo konkrētais nekustamais īpašums jau vēsturiski ir bijis sākumskolas ēka. Tomēr, ja pašvaldība uzskatīja, ka minētais ir viens no apsvērumiem, kas pamato nepieciešamību lemt par azartspēļu organizēšanas atļaujas atcelšanu, tas bija norādāms pārsūdzētajā lēmumā. Pašvaldība tiesvedības gaitā var paust papildu apsvērumus, kāpēc kādi pārsūdzētajā lēmumā identificēti apstākļi patiešām norāda uz attiecīga aizskāruma esību, nevis izvirzīt jaunus, pārsūdzētajā lēmumā neminētus konkrēto teritoriju raksturojošus apstākļus, kāpēc pārsūdzētā lēmuma pieņemšana ir bijusi pamatota. 

Rezolutīvā daļa 

Pamatojoties uz Administratīvā procesa likuma 129.1panta pirmās daļas 1.punktu, 348.panta pirmās daļas 2.punktu un 351.pantu, Senāts

nosprieda

atcelt Administratīvās apgabaltiesas 2024.gada 26.aprīļa spriedumu un nodot lietu jaunai izskatīšanai Administratīvajai apgabaltiesai;
atmaksāt Ķekavas novada domei drošības naudu 70 euro.

Spriedums nav pārsūdzams.
1 no 1

1   no  1   Principi, kas pašvaldībai jāņem vērā ,   konkretizējot jēdzienu ,,būtisks valsts un  attiecīgās administratīvās teritorijas iedzīvotāju interešu aizskārums’’, pieņemot  lēmumu par azartspēļu organizēšanas atļaujas atcelšanu    Azartspēļu un izložu likuma 42.panta sestajā daļā ietvertais nenoteiktais tiesību jēdziens  –   „būtisks valsts un attiecīgās administratīvās teritorijas iedzīvotāju interešu aizskārums”  –   pašvaldībai katrā konkrētajā gadījumā jāpiepilda ar saturu, izvērtējot   visus lietas apstākļus,  taisnīgi līdzsvarojot iesaistīto pušu intereses un pamatojot veikto izvērtējumu.    Atbilstoši pašvaldībai piešķirtajai kompetencei, piepildot ar saturu minēto nenoteikto tiesību  jēdzienu, pašvaldības lēmuma pamatojumam jāatklāj, kā azartspēļu organizēšana konkrētā  vietā rada attiecīgās administratīvās teritorijas iedzīvotāju interešu vai   visas valsts iedzīvotāju  interešu aizskārumu. No Azartspēļu un izložu likuma mērķa, kā arī tā mērķa, kura dēļ  likumdevējs ir piešķīris attiecīgo kompetenci tieši pašvaldībai, iespējams atvasināt vairākus  principus, kas jāņem vērā, veicot šo konkretizāciju   un lemjot par azartspēļu organizēšanas  atļaujas atcelšanu tad, ja azartspēļu organizēšana nav regulēta pašvaldības saistošajos  noteikumos.   Pirmkārt, no Azartspēļu likuma 42.panta sestās daļas formulējuma izriet, ka pašvaldībai  sabiedrības intereses jāvērtē, aplūkojot tieši konkrēto azartspēļu organizēšanas vietu  –   pieņemot individuālu lēmumu.   Otrkārt, ierobežojošā lēmuma apsvērumiem ir jābūt konkrētās vietas apstākļos pietiekami  precīzi pamatotiem, nevis vispārīgiem, ar ko pašvaldība varētu liegt azartspēļu organizēšanu  teju visā pilsētas teritorijā.    Treškārt, likumdevējs nav noteicis pašvaldības pienākumu katrā gadījumā pierādīt, ka  konkrētā azartspēļu vieta ir nevēlami ietekmējusi personu uztveri, apziņu vai rīcību attiecībā  uz azartspēļu pakalpojumiem. Proti ,  pašvaldībai ir jāpamato sabiedrības interešu būtiska  aizskāruma objektīva iespējamība, bet nav jāpierāda konkrēti interešu aizskāruma gadījumi.      Apstākļu kopuma, kas bijis par pamatu azartspēļu organizēšanas atļaujas atcelšanai  saistībā ar būtisku attiecīgās administratīvās teritorijas iedzīvotāju interešu  aizskārumu, pārbaude tiesā    Tā ir tieši pašvaldības kompetence vērtēt konkrētās vietas piemērotību azartspēļu  organizēšanai. Tāpēc jautājumā par azartspēļu organizēšanas atļaujas atcelšanu apsvērumu  izvirzīšana ir tieši pašas iestādes, nevis tiesas kompetencē.    Tiesas uzdevums ir pārbaudīt, vai pārsūdzētajā lēmumā pamatoti un tiesiski konkretizēts  Azartspēļu un izložu likuma 42.panta sestajā daļā ietvertais nenoteiktais tiesību jēdziens  „būtisks attiecīgās administratīvās teritorijas iedzīvotāju interešu aizskāru ms”. Minētais  prasa pārbaudīt, vai apstākļu kopums (to kumulatīvais efekts), uz kuru kā nozīmīgu attiecīgā  aizskāruma esības pamatošanai atsaukusies pašvaldība, pamato šāda aizskāruma esību.    Latvijas Republikas Senāt a   Administratīvo lietu departamenta   2026.gada 17.jūnija   SPRIEDUMS   Lieta Nr.   A420251421,  SKA - 67/2026  

